Na temelju članka 54. Zakona o ustanovama (Narodne novine 76/93, 29/97, 47/99, 35/08, 127/19 i 151/22) i članka 18. stavka 1. alineje 4. Zakona o knjižnicama i knjižničnoj djelatnosti (Narodne novine 17/19, 98/19 i 114/22) Upravno vijeće Knjižnica grada Zagreba na sjednici održanoj dana 12.05.2023. uz suglasnost Gradske skupštine Grada Zagreba, KLASA: 024-01/23-003/213, URBROJ:251-16-01-23-5 od 23.svibnja 2023., donijelo je

**ODLUKU O IZMJENAMA I DOPUNAMA STATUTA**

**KNJIŽNICA GRADA ZAGREBA**

**Članak 1.**

U Statutu Knjižnica grada Zagreba donesenom na sjednici Upravnog vijeća od 13.05.2019., a za koji je Gradska skupština Grada Zagreba dala suglasnost zaključkom Klasa: 021-05/19-01/189, URBROJ: 251-01-02-19-4 dana 10.lipnja 2019. u članku 3. riječ: „je“ zamjenjuje se riječju: „su“.

**Članak 2.**

U članku 4. stavak 3. mijenja se i glasi: „Osnivač kontrolira zakonito, svrhovito, učinkovito, ekonomično i djelotvorno raspolaganje proračunskim i drugim sredstvima.“.

**Članak 3.**

Članak 5. mijenja se i glasi: „Knjižnična djelatnost obavlja se kao javna služba.

Knjižnica, u skladu s važećim Pravilnikom o matičnoj djelatnosti i sustavu matičnih knjižnica u Republici Hrvatskoj obavlja matičnu djelatnost za narodne i školske knjižnice na području Grada Zagreba i Zagrebačke županije.

Matična djelatnost obuhvaća:
- stručni nadzor nad radom knjižnica
- pružanje stručne pomoći vezane uz osnivanje i prestanak rada knjižnica te davanje stručnog mišljenja o postojanju uvjeta za osnivanje odnosno početka rada knjižnica,
- planiranje i unaprjeđivanje i sustavno razvijanje knjižnične djelatnosti i knjižnica i njihova međusobnog povezivanja i uključivanja u jedinstven knjižnični sustav Republike Hrvatske
- izradu analizu stanja u knjižnicama i njihov stupanj usklađenosti sa Standardima na temelju praćenja

- savjetovanje knjižnica i predlaganje rješenja u svim aspektima knjižničnog poslovanja sa svrhom dostizanja standarda
- koordiniranje i nadziranje unosa statističkih podatka u Sustav jedinstvenog elektroničkog prikupljanja statističkih podataka o poslovanju knjižnica,
- suradnju u projektiranju i opremanju narodnih i školskih knjižnica te uvođenju novih načina rada i oblika poslovanja
- pružanje stručne pomoći vezano uz utvrđivanje svojstva kulturnih dobra za knjižničnu građu na zahtjev Nacionalne i sveučilišne knjižnice u Zagrebu
- organiziranje programa stalnog stručnog usavršavanja knjižničnog osoblja
- obavlja i druge poslove sukladno Zakonu i Pravilniku.

Sredstva za obavljanje matične djelatnosti osiguravaju se u državnom proračunu.“

**Članak 4.**

U članku 6. u stavku 5. riječ: „njegovo“ zamjenjuje se riječju: „njezino“.

**Članak 5.**

U članku 7. iza stavka 1. dodaje se stavak 2. koji glasi:

„Odluku o statusnim promjenama donosi Gradska skupština Grada Zagreba.“

**Članak 6.**

U članku 8. stavku 3. riječi: „tijelima državne uprave i jedinicama lokalne i područne (regionalne) samouprave.“ zamjenjuju se riječima: „ovlaštenim javnopravnim tijelima.“.

**Članak 7.**

U članku 9. stavku 2. briše se zarez, a riječi: „upravnim i drugim tijelima te pravnim osobama“ zamjenjuju se riječima: „i ovlaštenim javnopravnim tijelima.“.

**Članak 8.**

U članku 12. dodaje se stavak 4. koji glasi:
„Godišnji plan rada i razvitka Knjižnica je dužna objaviti na svojim službenim mrežnim stranicama.“.

**Članak 9.**

Članak 14. mijenja se i glasi:

„Knjižnice grada Zagreba čine sljedeće ustrojstvene jedinice:
 **I GRADSKA KNJIŽNICA
II KNJIŽNICA BOŽIDARA ADŽIJE
III BIBLIOBUSNA SLUŽBA
IV MATIČNA I RAZVOJNA SLUŽBA
V PODRUČNE KNJIŽNICE**

1. **KNJIŽNICA AUGUSTA CESARCA**1.1. KNJIŽNICA AUGUSTA CESARCA RADAUŠEVA
2. **KNJIŽNICA I ČITAONICA BOGDANA OGRIZOVIĆA**
3. **KNJIŽNICA DUBRAVA**
4. **KNJIŽNICA MARINA DRŽIĆA**4.1. DJEČJA KNJIŽNICA MARINA DRŽIĆA
4.2. KNJIŽNICA IVANA GORANA KOVAČIĆA
4.3. KNJIŽNICA SAVICA
5. **KNJIŽNICA MARIJE JURIĆ ZAGORKE**
6. **KNJIŽNICA MEDVEŠČAK**6.1. DJEČJA KNJIŽNICA MEDVEŠČAK «M-2»
7. **KNJIŽNICA NOVI ZAGREB**7.1. KNJIŽNICA DUGAVE
7.2. KNJIŽNICA SAVSKI GAJ
7.3. KNJIŽNICA VJEKOSLAVA MAJERA
7.4. KNJIŽNICA SLOBOŠTINA
7.5. KNJIŽNICA MALA MLAKA
8. **KNJIŽNICA SESVETE**8.1. KNJIŽNICA SELČINA
8.2. KNJIŽNICA DUBEC
8.3. KNJIŽNICA JELKOVEC
9. **KNJIŽNICA SILVIJA STRAHIMIRA KRANJČEVIĆA**9.1. KNJIŽNICA IVANE BRLIĆ MAŽURANIĆ
10. **KNJIŽNICA TINA UJEVIĆA**10.1. KNJIŽNICA PREČKO
10.2. KNJIŽNICA VOLTINO
10.3. KNJIŽNICA KNEŽIJA
10.4. KNJIŽNICA LJUBLJANICA
10.5. KNJIŽNICA STAGLIŠĆE
11. **KNJIŽNICA VLADIMIRA NAZORA**11.1. ČITAONICA I GALERIJA VN
11.2. KNJIŽNICA KAJFEŠOV BRIJEG
11.3. KNJIŽNICA KUSTOŠIJA
11.4. KNJIŽNICA GAJNICE
11.5. KNJIŽNICA VRAPČE
11.5/1. KNJIŽNIČNA STANICA GORNJE VRAPČE
11.6. KNJIŽNICA ŠPANSKO – SJEVER
11.7. KNJIŽNICA ŠPANSKO – JUG
11.8. KNJIŽNICA PODSUSED
12. **GRADSKA KNJIŽNICA ANTE KOVAČIĆA,** Zaprešić

**VI SLUŽBA** **PRAVNIH, KADROVSKIH I OPĆIH POSLOVA**

**VII SLUŽBA FINANCIJA I RAČUNOVODSTVA**

**VIII**  **SLUŽBA ZA INFORMATIKU**

U mreži Knjižnica grada Zagreba pojedine knjižnice obavljaju i sljedeće zadaće:

* Gradska knjižnica – središnja je knjižnica koja prikuplja općeznanstvenu i stručnu građu iz svih područja znanosti i stvaralaštva. U sklopu Gradske knjižnice nalaze se Zbirka starih i rijetkih knjiga Rara, Zavičajna zbirka Zagrabiensia, Zbirka periodike, Središnja knjižnica Rusina i Ukrajinaca i Hrvatski centar za dječju knjigu
* Knjižnica Božidara Adžije – specijalizirana je za građu iz područja društvenih i humanističkih znanosti
* U sklopu Knjižnice i čitaonice Bogdana Ogrizovića djeluje Središnja knjižnica Albanaca“

**Članak 10.**

U članku 15. riječ: „ovlaštenja“ zamjenjuje se riječju: „ovlasti“.

**Članak 11.**

U članku 16. dodaje se stavak 3. koji glasi: „Gradska knjižnica, Knjižnica Božidara Adžije, Bibliobusna služba i područne knjižnice sa svojim ograncima povezani u jedinstvenu knjižničnu mrežu KGZ-a omogućuju, pod jednakim uvjetima, svim građanima slobodan pristup informacijama i knjižničnoj građi u svrhu njihovog društvenog, kulturnog, obrazovnog i demokratskog razvitka.“.

**Članak 12.**

U članku 17. stavak 2. briše se.

**Članak 13.**

Članak 18. mijenja se i glasi:

„Upravno vijeće:

**1.** **donosi na prijedlog ravnatelja:**

 - Statut Knjižnice uz suglasnost Gradske skupštine Grada Zagreba;

 - Godišnji plan rada i razvitka Knjižnice;

 - odluku o promjeni djelatnosti Knjižnica uz prethodnu suglasnost Gradske skupštine Grada Zagreba;

 - akt o sukcesivnom pokriću manjka uz prethodnu suglasnost gradonačelnika Grada Zagreba;

 - Pravilnik o radu i Pravilnik o unutarnjem ustrojstvu i načinu rada Knjižnica uz prethodnu suglasnost gradonačelnika Grada Zagreba;

 - druge opće akte utvrđene ovim statutom i zakonom;

 - odluke o otkazu ugovora o radu;

 - odluku o provođenju revizije i odluku o provođenju redovitog otpisa knjižnične građe

- odluku o imenovanju povjerenstva za provođenje revizije i otpisa

 **-** odluku o otpisu knjižnične građe.

**2. usvaja na prijedlog ravnatelja:**

 - izvješće o izvršenju godišnjeg plana rada i razvitka Knjižnice.

**3. odlučuje uz prethodnu suglasnost gradonačelnika Grada Zagreba:**

 - o stjecanju, opterećivanju i otuđivanju nekretnina ili na drugi način raspolaganja njima;
 - o stjecanju, opterećivanju ili otuđivanju pokretne i nematerijalne imovine, o uslugama i ulaganjima te nabavi pojedinačne vrijednosti preko 9.290,60 eura (bez PDV-a);

 - o izvođenju građevinskih radova;

 - o zaduživanju i davanju jamstva;
 - o izdavanju mjenica i drugih instrumenata osiguranja plaćanja;

 - o davanju u zakup objekata i prostora Knjižnice koji se ne koriste za osnovnu djelatnost Knjižnice;

 - o udruživanju u zajednicu ustanova;

 - o načinu raspolaganja s dobiti (viškom prihoda) za obavljanje i razvoj djelatnosti.

 **4. odlučuje:**

- o promjenama u organiziranju rada Knjižnice na prijedlog ravnatelja;

- o financijskom planu i godišnjem i polugodišnjem financijskom izvještaju na prijedlog ravnatelja;

- o zasnivanju radnog odnosa na neodređeno vrijeme;

- o pojedinačnim pravima iz radnih odnosa u drugom stupnju u skladu sa zakonom.

**5.** **predlaže Gradskoj skupštini Grada Zagreba**:
 - promjenu naziva i sjedišta Knjižnice;

 - imenovanje ravnatelja;
 - statusne promjene;

 - osnivanje druge pravne osobe.

**6. predlaže ravnatelju**:
 - mjere u cilju ostvarivanja politike poslovanja Knjižnice;
 - osnovne smjernice za rad i poslovanje Knjižnice.

**7. razmatra:**

 - prijedloge Sindikata u svezi s ostvarivanjem prava radnika i njihovim materijalnim položajem;

 - plan nabave;

 - izvršavanje Godišnjeg plana rada i razvitka Knjižnice.

**8. raspisuje i provodi javni natječaj za imenovanje ravnatelja.**

**9. utvrđuje:**

 - način i uvjete korištenja knjižnične građe na prijedlog ravnatelja.

Upravno vijeće razmatra i odlučuje i o drugim pitanjima u skladu sa zakonom, ovim Statutom i drugim općim aktima Knjižnice.“.

**Članak 14.**

 Članak 19. mijenja se i glasi:

 „Upravno vijeće ima pet članova.

 Tri člana Upravnog vijeća imenuje Gradska skupština Grada Zagreba iz redova istaknutih kulturnih, javnih, znanstvenih djelatnika, pravnih, ekonomskih i financijskih stručnjaka, jednog člana bira Stručno vijeće, a jednog člana biraju svi radnici sukladno Zakonu kojim se uređuju radni odnosi.

 Za člana Upravnog vijeća može se imenovati osoba koja ima završeni diplomski sveučilišni ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij.

 Članovima Upravnog vijeća mandat traje četiri godine.

 U slučaju razrješenja člana Upravnog vijeća prije isteka mandata novi član Upravnog vijeća imenovat će se za preostali dio mandata razriješenog člana Upravnog vijeća.

 Upravno vijeće se može konstituirati kada je imenovana većina članova Upravnog vijeća.“.

**Članak 15.**

U članku 27. stavku 3. riječ: „polovice“ zamjenjuje se riječju: „polovine“.

**Članak 16.**

Članak 32. mijenja se i glasi:

„Člana Upravnog vijeća razriješit će Gradska skupština Grada Zagreba, Stručno vijeće odnosno radnici:

- na njegov zahtjev;

- ako ne ispunjava dužnosti člana: često izostaje sa sjednica (tri puta uzastopce bez valjanog opravdanja), ne daje informacije o sjednicama vijeća na zahtjev tijelu koje ga je imenovalo ili radnicima koji su ga izabrali;

- ako svojim ponašanjem povrijedi ugled i dužnost koju obnaša;

- ako ne zastupa zaključke, mišljenja i odluke osnivača odnosno radnika koji su ga izabrali;

- ako oda poslovnu tajnu Knjižnice;

- ako radniku prestane rad u Knjižnici.

Postupak za razrješenje dužnosti člana Upravnog vijeće pokreće Upravno vijeće ili tijelo koje je člana imenovalo, odnosno izabralo, dok postupak za razrješenje dužnosti člana Upravnog vijeća kojeg su izabrali radnici, pokreće jedna trećina radnika Knjižnice.

Odluku o razrješenju dužnosti člana donosi tijelo koje ga je imenovalo, odnosno izabralo kao člana Upravnog vijeća. Odluku o razrješenju člana kojeg su izabrali radnici donosi se sukladno odredbama Zakona o radu.“

**Članak 17.**

Članak 33. mijenja se i glasi:

„Knjižnicom upravlja ravnatelj.

Ravnatelj obavlja sljedeće poslove:

 - predstavlja i zastupa Knjižnicu u pravnom prometu

 te u svim postupcima pred sudovima i javnopravnim tijelima;

 - poduzima sve pravne radnje u ime i za račun Knjižnice;

 - organizira i vodi rad i poslovanje Knjižnice;

 - odgovara za zakonitost rada Knjižnice;

 - vodi stručan rad Knjižnice i odgovara za njega;

 - predlaže Upravnom vijeću Godišnji plan rada i razvitka

 Knjižnice;

 - predlaže Upravnom vijeću financijski plan, godišnji i

 polugodišnji financijski izvještaj, te izvješće o izvršenju Godišnjeg plana rada i razvitka Knjižnice;

 - provodi odluke Upravnog vijeća;

 - predlaže Upravnom vijeću statut i druge opće akte;

 - podnosi Upravnom vijeću i drugim nadležnim tijelima

 izvješće o radu i poslovanju Knjižnice;

 - donosi plan nabave;

 - predlaže Upravnom vijeću odluku o promjeni djelatnosti Knjižnice;

- predlaže Upravnom vijeću donošenje akta o sukcesivnom pokriću manjka;

- predlaže Upravnom vijeću donošenje odluke o otkazu ugovora o radu;

 - u ime Knjižnice sklapa pravne poslove o stjecanju, opterećivanju ili otuđivanju pokretne i nematerijalne imovine, o uslugama i ulaganjima te nabavi pojedinačne vrijednosti do 9.290,60 eura (bez PDV-a), a preko 9.290,60 eura (bez PDV-a) prema prethodnoj odluci Upravnog vijeća uz prethodnu suglasnost gradonačelnika Grada Zagreba, te građevinskim radovima prema prethodnoj odluci Upravnog vijeća uz prethodnu suglasnost gradonačelnika Grada Zagreba;

- daje pisanu punomoć drugoj osobi za zastupanje Knjižnice u pravnom prometu;

 - donosi odluke o popisu imovine, potraživanja i obveza Knjižnice;

 - donosi odluke o imenovanju članova povjerenstva i radnih skupina;

 - imenuje voditelje ustrojstvenih jedinica;

 - određuje osobe ovlaštene za potpisivanje financijske i druge dokumentacije;

 - nakon provedenog javnog natječaja odlučuje o zasnivanju radnog odnosa na određeno vrijeme;

 - odlučuje u prvom stupnju o pravima i obvezama zaposlenika iz radnog odnosa;

 - organizira rad i obavlja raspored radnika na radna mjesta;

 - predlaže donošenje odluke o provođenju revizije i odluke o provođenju redovitog otpisa knjižnične građe, te predlaže članove povjerenstva za provođenje revizije i otpisa;

- predlaže donošenje odluke o otpisu;

 - odobrava službena putovanja i odsustva s rada radnicima Knjižnice;

 - osigurava stručnu obradu svih materijala koji se razmatraju na sjednicama Upravnog vijeća Knjižnice;

 - nadzire pravodobnu i točnu inventarizaciju građe sukladno programu inventarizacije i upisa građe i dokumentacije u Registar kulturnih dobara Republike Hrvatske;
 - obavlja i druge poslove utvrđene zakonom, ovim statutom i drugim općim aktima Knjižnice.“

**Članak 18.**

Članak 34. mijenja se i glasi:

 „Ravnatelja Knjižnice imenuje i razrješava Gradska skupština Grada Zagreba na prijedlog Upravnog vijeća.

 Javni natječaj raspisuje i provodi Upravno vijeće Knjižnice.

 Javni natječaj raspisuje se najkasnije tri mjeseca prije isteka mandata ravnatelja, a rok za podnošenje prijave ne može biti kraći od 30 dana.

 Javni natječaj se objavljuje na mrežnim stranicama Knjižnice i u „Narodnim novinama“.

 Ne raspiše li Upravno vijeće Knjižnice javni natječaj za imenovanje ravnatelja u propisanom roku, natječaj će raspisati Osnivač.

 Ravnatelj Knjižnice imenuje se na mandat od četiri godine i može biti ponovno imenovan.

 Ravnatelj se imenuje na temelju predloženog četverogodišnjeg plana rada Knjižnice koji se obavezno prilaže uz prijavu na javni natječaj.“.

**Članak 19.**

U članak 35. stavak 1. mijenja se i glasi:

 „Za ravnatelja Knjižnice može se imenovati osoba koja ispunjava sljedeće uvjete:

 - završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačeni studij,

 - ima položen stručni knjižničarski ispit

 - odlikuje se stručnim, radnim i organizacijskim sposobnostima;

 - ima pet godina rada u knjižnici;

 - protiv koje se ne vodi kazneni postupak što se dokazuje uvjerenjem pribavljenim od nadležnog suda ili sustavom e-Građani koje ne smije biti starije od 15 dana od podnošenja prijave.“

Dodaje se stavak 2. koji glasi: „Ravnatelj ne može biti osoba koja prema zakonu kojim se uređuju trgovačka društva ne može biti članom uprave.“

Dosadašnji članci 2. i 3. postaju članci 3. i 4.

**Članak 20.**

U članku 36. dodaje se novi stavak 4. koji glasi:
„Knjižnica je dužna raspisati natječaj za ravnatelja u roku od 30 dana od dana imenovanja vršitelja dužnosti.“.

**Članak 21.**

 Članak 38. mijenja se i glasi:

 „Ravnatelj Knjižnice bit će razriješen prije isteka vremena na koje je imenovan u sljedećim slučajevima:

 - ako ravnatelj sam zatraži razrješenje u skladu s ugovorom o radu,

 - ako nastanu takvi razlozi koji po posebnim propisima ili općim propisima o radu dovode do prestanka radnog odnosa,

 - ako ravnatelj ne postupa sukladno propisima ili općim aktima Knjižnice ili neosnovano ne izvršava odluke tijela Knjižnice ili postupa protivno njima,

 - ako ravnatelj svojim nesavjesnim ili nepravilnim radom prouzroči Knjižnici veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Knjižnice.“

**Članak 22.**

Članak 39. mijenja se i glasi:

„Razriješena osoba može odluku o razrješenju pobijati tužbom pred nadležnim sudom u roku od 30 dana od dana zaprimanja odluke o razrješenju ako smatra da nisu postojali razlozi za razrješenje iz članka 38. ovog statuta ili da je u postupku donošenja odluke o razrješenju došlo do povrede koja je značajno utjecala na ishod postupka.“.

**Članak 23.**

U članku 41. brišu se riječi:
„koordinator Informativno-posudbenog odjela Gradske knjižnice, koordinator centralizirane nabave.“

**Članak 24.**

U stavku 46. dodaje se stavak 7. koji glasi:

„Vlastiti prihodi Knjižnica mogu se koristiti isključivo za razvoj djelatnosti Knjižnice koja ih je ostvarila, što uključuje i ulaganje u programe i aktivnosti te rad radnika sukladno aktu kojim Knjižnica uređuje mjerila i način korištenja vlastitih prihoda.“.

**Članak 25.**

Članak 50. mijenja se i glasi:

„Knjižnica ima sljedeće opće akte:

- Statut;

- Pravilnik o radu;

- Pravilnik o unutarnjem ustrojstvu i sistematizaciji radnih mjesta;

- Pravilnik o zaštiti na radu;

- Pravilnik o zaštiti od požara;

- Pravilnik o provođenju postupaka jednostavne nabave roba, radova i usluga;

- Pravilnik o načinu korištenja vlastitih prihoda;

- Pravila Knjižnica grada Zagreba;

- Pravilnik o zaštiti i čuvanju arhivskog i registraturnog gradiva;

- Poslovnik o radu Upravnog vijeća;

- Poslovnik o radu Stručnog vijeća;

- druge opće akte sukladno zakonu, drugim propisima i ovom Statutu.“

**Članak 26.**

U članku 51. u stavku 3. riječi: „Opći akti“ zamjenjuju se s riječima: „Statut i drugi opći akti“, riječ: „od“ zamjenjuje se riječju: „nakon“, a riječi: “prvog dana od dana objave“ zamjenjuje se s riječima: “najranije dan nakon dana objave“.

Stavak 4. mijenja se i glasi:
„Ravnatelj je dužan Ministarstvu kulture i medija i Osnivaču, u roku od osam dana od dana donošenja, dostaviti Statut Knjižnice i opći akt kojim se uređuje obavljanje njezine djelatnosti.“

**Članak 27.**

Članak 54. mijenja se i glasi:

„Rad Knjižnice je javan.

Knjižnica je dužna na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

Knjižnica je dužna statut te druge opće akte koji uređuju obavljanje njezine djelatnosti objaviti na svojim mrežnim stranicama na lako pretraživ način i u strojno čitljivom obliku.

Knjižnica je dužna na svojim mrežnim stranicama objaviti i druge dokumente sukladno posebnim propisima.“

**Članak 28.**

U članku 56. stavak 1. mijenja se i glasi:

„Ravnatelj i drugi ovlašteni radnici, dužni su u okviru svojih ovlaštenja, nadležnim tijelima, na njihov zahtjev, davati tražene podatke.“

Dodaje se novi stavak 2. koji glasi:

 „Knjižnica će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.“

Dosadašnji stavak 2. postaje stavak 3.

**Članak 29.**

U članku 58. dodaje se stavak 5. koji glasi:

„Odluku o sadržaju poslovne tajne donosi Upravno vijeće.“.

**Članak 30.**

U članku 62. stavku 1. riječ: „od“ zamjenjuje se riječju: „nakon“.

**Članak 31.**

U članku 63. stavku 1. riječ: „od“ zamjenjuje se riječju: „nakon“.

**Članak 32.**

U ostalom dijelu Statut ostaje neizmijenjen.

**Članak 33.**

Ovu Odluku o izmjenama i dopunama Statuta donosi Upravno vijeće uz suglasnost Gradske skupštine Grada Zagreba.

**Članak 34.**

Ova Odluka o izmjenama i dopunama Statuta stupa na snagu osmog dana nakon dana objave na oglasnoj ploči Knjižnice.

Odluka o izmjenama i dopunama Statuta Knjižnica grada Zagreba donesena je na 43. sjednici Upravnog vijeća održanoj 12.svibnja 2023. godine.

Urbroj: 389

Zagreb, 12.svibnja 2023.

 PREDSJEDNICA UPRAVNOG VIJEĆA

Aleksandra Cvitković

Utvrđuje se da je Gradska skupština Grada Zagreba na ovu Odluku o izmjenama i dopunama Statuta dala suglasnost zaključkom od 23. svibnja 2023., KLASA: 024-01/23-003/213, URBROJ: 251-16-01-23-5.

Ova Odluka o izmjenama i dopunama Statuta donijeta je 12.05.2023., objavljena je na oglasnoj ploči 29.05.2023.

Urbroj: 446

Zagreb, 29.05.2023.

 RAVNATELJICA Višnja Cej